Keurderbaas se pligte dalk gedeel | Netwerk24
Keurderbaas se pligte dalk gedeel
Deur Johann de Jager 17 September 2020 09:11
Die meer omvattende en uitgebreide posbeskrywing vir die Proteas se nuwe keurderbaas gaan dalk meebring dat twee mense dié pligte moet deel.
Die onderhoude om Krieket Suid-Afrika se tiende keurderbaas te word sedert die land se hertoelating tot die internasionale arena, is uiteindelik Vrydag voltooi.
Die sluitingsdatum vir die aansoeke was reeds in April.
Onderhoude is gevoer met Victor Mpitsang, Hussein Manack en Patrick Moroney.
Patrick Moroney kan moontlik deur Krieket Suid-Afrika in 'n keurdershoedanigheid betrek word. Foto: Gallo Images
Volgens die aansoekvorm moes die geskikte kandidaat minstens vyf jaar ervaring as 'n keurder op sy kerfstok hê. 'n Diploma of graad in sportbestuur of 'n soortgelyke kwalifikasie sou ook in sy of haar guns tel.
Die posbeskrywing is aansienlik aangepas vir die nuwe hoofkeurder. Die betrokkene sal daarvolgens nou gemoeid wees met al die nasionale spanne, nie net met die Proteas soos voorheen nie.
Die verkose kandidaat is nou ook betrokke by die kies van die Suid-Afrikaanse A-span, die nasionale vrouespan, die SA o.19's en moet daarby help talent soek.
Dit blyk al dié take word as te veel beskou vir 'n enkele persoon om dit te deeglik te doen. Die moontlikheid word derhalwe genoem dat nog 'n aansoeker betrek gaan word om met van die pligte toevertrou te word. Van die ander keurders op die paneel kan ook ingespan word.
Die voormalige Protea-snelbouler Mpitsang, 'n gewese keurderbaas by die o.19's, word as die gunsteling beskou om die nuwe hoofkeurder te word nadat hy dié pos aan die begin van die seisoen van die hand gewys het.
Moroney, 'n ervare administrateur van Gauteng, wat by die Lions betrokke is, was 'n gunsteling toe onderhoude vir dié pos verlede seisoen gevoer is. Dít was voor die dramatiese veranderinge by KSA, waarna Graeme Smith, direkteur van krieket, voelers uitgesteek het om Mpitsang vir eers tydelik aan te stel.
Moroney het na verneem word tydens sy onderhoud Vrydag die paneel opnuut beïndruk en kan dalk nou ook betrek word.
Manack het tot verlede jaar as nasionale keurder gedien en sy naam was vroeër ook in die hoed om direkteur van krieket te word.
Corrie van Zyl en Linda Zondi het die afgelope seisoen onderskeidelik as keurderbase waargeneem. Zondi (2015 tot 2019), die laaste heeltydse hoofkeurder, het nie die finale kortlys gehaal nie.